Etter at det i går virket som om situasjonen var fullstendig fastlåst, er det nå bevegelse i prosessen for å slå sammen Finnmark og Troms.

– Vi kan godta en sammenslåing på noen vilkår, sier fylkesordfører i Finnmark Ragnhild Vassvik.

– Skal det slås sammen her i nord, må det slås noe sammen i sør også. Og da tenker vi særlig på partiene Høyre og Venstre.

Sløseri

Vassvik mener det er behov for mer robuste partier som ikke står i fare for å havne under sprerregrensen ved hvert valg. Samtidig peker hun på den enorme administrasjonen som kreves for å ha både Venstre og Høyre i regjering.

– De avholder jo to landsmøter hvert år – bare for å komme fram til den samme politikken! Det er et gedigent sløseri.

Fylkesledelsen i Finnmark mener man kunne sluppet mange regjeringsforhandlinger og mye byråkrati ved en slik sammenslåing.

– Partiadministrasjonene sitter allerede i samme bydel i Oslo, og betaler leie for to store lokaler. Og tenk hvor mye enklere det hadde vært hvis bare ett parti måtte ut og beklage Frps oppførsel.

– Gi og ta

Vassvik understreker at de nå er i en forhandlingssituasjon, og at alle parter må gi og ta.

– Men et krav er ufravikelig: det nye storpartiet må hete Venstre.

Kommunalminister Monica Mæland mener imidlertid Finnmark opptrer arrogant.

– Det er altfor store avstander mellom oss til at noe slikt er aktuelt. Venstre vil for eksempel satse på gründere, mens vi vil styrke gründere. Denne politikken har vi kommet fram til gjennom to store, uavhengige prosesser.